ศึกชิงมาร์เก็ตติงปะทุ
ฟินันเซีย ไซรัส เขย่าวงการเปิดศึกดูดมาร์เก็ตติงจากฟิลลิป ยกชุดใหญ่ 30 คนกินรวบ 3 สาขา
19 ส.ค. 2554

ฟินันเซีย ไซรัส เขย่าวงการเปิดศึกดูดมาร์เก็ตติงจากฟิลลิป ยกชุดใหญ่ 30 คนกินรวบ 3 สาขา 
แหล่งข่าวจากวงการโบรกเกอร์ เปิดเผยว่า ศึกแย่งชิงเจ้าหน้าที่การตลาด (มาร์เก็ตติง) ปะทุขึ้นอีกครั้ง เมื่อบริษัทหลักทรัพย์ (บล.) ฟินันเซีย ไซรัส เปิดศึกดูด น.ส.ชญานี โปขันเงิน กรรมการบริหาร บล.ฟิลลิป (ประเทศไทย) และมาร์เก็ตติงในสังกัดของ น.ส.ชญานี จำนวน 30 คน ซึ่งดูแล 3 สาขา ที่ปิ่นเกล้า อโศก และ จ.ชลบุรี ไปด้วย 
สำหรับมาร์เก็ตติงในสังกัดของ น.ส.ชญานี มีส่วนแบ่งการตลาด (มาร์เก็ตแชร์) มากเกือบ 2% ของตลาดในช่วงที่หุ้นบูม หรือได้รับค่านายหน้าซื้อขายเดือนละกว่า 14 ล้านบาท และก่อนหน้านี้เคยอยู่ บล.เอเซีย พลัส ก่อน น.ส.ชญานี เข้ามาช่วยพัฒนาโปรแกรมซื้อขายให้ 
“ก่อนทีมนี้มาฟิลลิปมีมาร์เก็ตแชร์ 1.5% และไต่ขึ้นมาเรื่อยๆ ถึง 4% ฉะนั้นการยกทีมออกครั้งนี้ เชื่อว่าส่งผลกระทบต่อฟิลลิปอย่างมาก” แหล่งข่าวเปิดเผย
สาเหตุการออกครั้งนี้ คาดมาจากความขัดแย้งกับผู้ถือหุ้นใหญ่สิงคโปร์ที่ไม่ลงทุนพัฒนาระบบซื้อขาย เป็นเหตุให้ลูกค้ารายใหญ่หลายรายของ น.ส.ชญานี ถูกโบรกเกอร์ รายใหญ่สัญชาติสิงคโปร์ด้วยกันแย่งไป 
“ถึงจุดหนึ่งฟิลลิปไม่มีการลงทุนพัฒนาระบบสมบูรณ์แบบให้ลูกค้ารายใหญ่ อีกทั้งผู้บริหารระดับบนไม่มีอำนาจตัดสินใจ ทุกอย่างอยู่ที่ผู้ถือหุ้นสิงคโปร์”
แหล่งข่าวจาก บล.ฟินันเซีย ไซรัส กล่าวว่า น.ส.ชญานี เข้ามารับตำแหน่งกรรมการผู้จัดการ รับผิดชอบสาขาเดิม 3 สาขา และสาขาใหม่ที่สีลมคอมเพล็กซ์เพิ่มอีก 1 สาขา และยังมีนายชยันต์ อัคราทิตย์ อดีตกรรมการบริหารฟิลลิป มารับตำแหน่งกรรมการผู้จัดการ บล.ไซรัส 
“ไซรัสเตรียมความพร้อมรับเสรีธุรกิจ และตั้งเป้าเพิ่มมาร์เก็ตแชร์จาก 4% ขึ้นไป 7%” แหล่งข่าวเปิดเผย